Hof sê oor Ntlemeza | Maroela Media
Berning Ntlemeza, geskorste hoof van die Valke, mag nie terugkeer werk toe nie.
Die hooggeregshof in Pretoria het Donderdag uitspraak gelewer in die dringende aansoek wat deur Ntlemeza ingedien is om te versoek dat hy mag terugkeer werk toe hangende sy aansoek by die appèlhof. Regter Sheila Mphahlele het egter Ntlemeza se aansoek met koste van die hand gewys.
Mphahlele het gesê Ntlemeza verdien tans sy volle salaris alhoewel hy nie enige funksies verbonde aan sy werk verrig nie. "Hierdie verhoor is reeds vir 2 Junie 2017 by die appèlhof geskeduleer. Dié saak is nie dringend nie en moet van die rol geskrap word. Ek beveel dus dat hierdie saak geskrap word," het Mphahlele gesê.
Mphahlele het Woensdag voorleggings van Ntlemeza en Fikile Mbalula, minister van polisie, se regspanne aangehoor.
Vroeër die dag het adv. Nazeer Cassim, die Valke se regsverteenwoordiger, aangevoer hoekom die Valke Ntlemeza se aansoek om terug te keer werk toe ten sterkste teenstaan. "Die saak gaan twee weke van nou af deur die appèlhof aangehoor word en sal dan daar deeglik bespreek word. Tot dan is daar 'n hofbevel wat bepaal dat hy [Ntlemeza] nie kan terugkeer werk toe nie," het Cassim gesê.
Cassim het gesê Ntlemeza se argument dat Mbalula sy Valke-voertuig en selfoon teruggeneem het, is onbenullig. "Ek wil nie die hof se tyd mors oor 'n voertuig en 'n selfoon nie. Geen hof sal so 'n kwessie aanhoor nie. My minister is nie harteloos nie. As hy [Ntlemeza] opreg 'n selfoon nodig het, sal ek vir hom 'n selfoon gee. As dit die probleem hier is, dan kan ons dit uitsorteer," het Cassim gesê.
Adv. Nceba Dukada, Ntlemeza se regsverteenwordiger, het egter aangevoer Mbalula het Ntlemeza vroegtydig en onwettig uit sy kantoor verwyder. Dukada het aangevoer die hooggeregshofuitspraak, dat Ntlemeza se aanstelling ter syde gestel moet word, val outomaties weg totdat die appèlhof 'n uitspraak gelewer het, aangesien Ntlemeza 'n appèl aangeteken het.
Die Helen Suzman-stigting (HSS) en Freedom Under Law (FUL) het aanvanklik 'n hofaansoek ingedien wat gelei het tot die hooggeregshof in Pretoria se uitspraak dat Ntlemeza se aanstelling as hoof van die Valke ter syde gestel moet word.
Maroela Media het vroeër berig die hof het beslis Nathi Nhleko, destydse minister van polisie, moet Ntlemeza se aanstelling tersyde stel. Dit kom nadat die Helen Suzman-stigting (HSS) en Freedom Under Law (FUL), die aansoek gebring het.
Wonder of hy en Fikile dit nie wil bespreek oor 'n koppie koffie , laat aand iewers sonder lakeie nie.